SL Uradni list Evropske unije C 280/4

Objava zahtevka v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2017/C 280/04)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek.

ENOTNI DOKUMENT

„LENTICCHIA DI ALTAMURA“

EU št.: PGI-IT-02204 – 17.11.2016

ZOP ( ) ZGO ( X )

1. Ime

„Lenticchia di Altamura“

2. Država članica ali tretja država

Italija

3. Opis kmetijskega proizvoda ali živila

3.1 Vrsta proizvoda

Skupina 1.6 Sadje, zelenjava in žita, sveži ali predelani

3.2 Opis proizvoda, za katerega se uporablja ime iz točke 1

Zaščitena geografska označba (ZGO) „Lenticchia di Altamura“ se uporablja izključno za suho lečo sort laird in eston iz vrste Lens esculenta Moench (sinonima: Ervum lens. L., Lens culinaris Medic).

Ob dajanju na trg mora imeti leča „Lenticchia di Altamura“ naslednje značilnosti:

oblika: okrogla in ploščata;

velikost: med 3 in 4,9 mm za sorto eston ter med 5 in 7 mm za sorto laird;

barva: različni odtenki zelene in rjave;

povprečna teža 100 zrn: od najmanj 2,8 g do največ 3,6 g za sorto eston in od najmanj 5,7 g do največ 6,5 g za sorto laird;

vlažnost suhe leče ob dajanju na trg: ≤ 13 %;

vsebnost beljakovin: > 23 %;

železo: > 6 mg/100 gr proizvoda.

Suha zrna ne smejo imeti sprememb barve in zunanjega videza, ki bi ogrozile njihove značilnosti, pri čemer je največje dovoljeno odstopanje 1,5 % zrn, ki so počena, lisasta, objedena od rilčkarjev ali imajo spremenjeno bravo. Dovoljen je tudi največ 1,5-odstotni delež suhih zrn, ki odstopajo od predpisane velikosti.

Ob dajanju na trg mora biti proizvod primeren za prehrano ljudi.

3.3 Krma (samo za proizvode živalskega izvora) in surovine (samo za predelane proizvode)

—

3.4 Posebne faze proizvodnje, ki jih je treba izvajati na opredeljenem geografskem območju

Faze sejanja, pridelave, pobiranja in dezinfestacije (ki mora biti izvedena v 24 urah od pobiranja zaradi zatiranja rilčkarjev) morajo potekati na opredeljenem geografskem območju iz točke 4.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

Lečo „Lenticchia di Altamura“ je treba dati na trg v živilski embalaži po največ 10 kg, skladni z veljavno zakonodajo, da se ohranijo zdravstvena ustreznost in organoleptične značilnosti proizvoda.

Izključno za grosistične trgovinske posle se proizvod lahko pakira v velike vreče po največ 3 tone ali vreče po največ 25 kg, primerne za živila.

3.6 Posebna pravila za označevanje proizvoda, za katerega se uporablja registrirano ime

Na etiketi embalaže morajo biti poleg evropskega grafičnega simbola za ZGO in informacij, ki se zahtevajo z zakonom, v jasnem in čitljivem tisku naslednje navedbe: ime, naziv in naslov proizvajalca ali pakirnice. Dovoljena je uporaba zasebnih znamk, če ne zavajajo potrošnika in jih dovoljuje veljavna zakonodaja.

Na embalaži mora biti obvezno tudi logotip, kot je opisan v nadaljevanju.

Logotip

Logotip zaščitene geografske označbe „Lenticchia di Altamura“ sestavlja 19 stiliziranih zrn leče različnih velikosti, proporcioniranih in razporejenih glede na velikost in lokacijo občin, ki ležijo na območju proizvodnje. Pod logotipom je v treh vrsticah enakomerno razporejen napis „Lenticchia di Altamura IGP“, tako da je beseda „Altamura“ v srednji vrstici poudarjena. Napis in stilizirana zrna leče ležijo na okrogli beli podlagi brez obrisa, ki meri najmanj 25 mm.

Napis je v pisavi Pluto bold, stilizirana zrna leče in napis pa v barvi Pantone 582.

Kolorimetrični kazalniki:

zrna leče in napis: Pantone 582

C = 25 M = 9 Y = 100 K = 39

R = 142 G = 140 B = 19

HEX/HTML 8E8C13

Logotip se lahko prilagodi različnim uporabam in se po potrebi lahko natisne v črno-beli barvi, pri čemer je treba upoštevati priporočeno najmanjšo velikost.

4. Jedrnata opredelitev geografskega območja

Območje proizvodnje zaščitene geografske označbe „Lenticchia di Altamura“ zajema upravno območje naslednjih občin: Altamura, Ruvo di Puglia, Corato, Minervino Murge, Andria, Spinazzola, Poggiorsini; Gravina in Puglia, Cassano delle Murge, Santeramo in Colle, Montemilone, Palazzo San Gervasio, Genzano di Lucania, Irsina, Tricarico, Matera, Banzi, Forenza, Tolve.

5. Povezava z geografskim območjem

Za območje proizvodnje leče „Lenticchia di Altamura“, ki zajema območje Altamura ter sosednja zemljišča območja Murgia Barese in bližnjega območja Fossa Bradanica (ali Fossa Pre-Murgiana), je značilno sredozemsko podnebje z milimi zimami ter vročimi in suhimi poletji. Letna količina padavin je okoli 604 mm, pri čemer najmanj dežja pade julija, največ pa novembra in decembra. Kar zadeva temperature zadevnega geografskega območja, je iz gibanja povprečnih mesečnih temperatur razvidno, da so najnižje temperature, ki lahko padejo pod 0 °C, januarja, najvišje pa lahko julija in avgusta dosežejo 40 °C. Povprečna letna temperatura znaša 15 °C.

Tla so večinoma globoka in srednje težka ter imajo pretežno ilovnato granulometrično sestavo z veliko skeleta. So zelo bogata z organskimi snovmi in dušikom, imajo veliko apnenca ter vrednost pH med 7,6 in 8.

Vzročna povezava med lečo „Lenticchia di Altamura“ in območjem proizvodnje, ki temelji na značilnostih opredeljenega geografskega območja, določa najmanjšo vsebnost beljakovin in najmanjšo količino železa, ki sta višji kot pri istih sortah leče, ki se najdejo na trgu.

Kot je znano, je količina beljakovin v zrnih zelo spremenljiva in odvisna od količine razpoložljivega dušika, ki ga rastlina uspe vsrkati. Količina dušika je odvisna od prisotnosti simbiontskih dušikovih vezalcev, ki spadajo v rod Rhizobium; ti lahko napadejo korenine metuljnic in povzročijo nastanek koreninskih nodulov, v katerih poteka vezava dušika. Do vezave dušika ne pride pri temperaturah pod 9 °C, vrednosti pH pod 5,6 ali nad 8,0 pa ustvarjajo neugodno okolje za delovanje bakterij. Vrednosti pH v tleh geografskega območja, na katerem se proizvaja leča „Lenticchia di Altamura“, se gibljejo med 7,6 in 8, povprečna temperatura na tem območju pa znaša 15 °C. Ti pogoji so ugodni za širitev bakterijske okužbe korenin, razvoj koreninskih nodulov in simbiontske strukture ter vezavo dušika, ki je posledica sprožitve simbiontskega razmerja, ter leči „Lenticchia di Altamura“ zagotavljajo visoko vsebnost beljakovin. Tako je lokalno prebivalstvo lahko skozi stoletja v svoji prehrani nadomestilo meso ter hkrati ohranilo zadosten vnos beljakovin. Poleg tega je za sredozemsko prehrano, ki je danes na seznamu svetovne dediščine, značilen vnos beljakovin rastlinskega in ne živalskega izvora.

Apnenčasta tla, značilna za območje proizvodnje leče „Lenticchia di Altamura“, so srednje bogata z železom, katerega topnost v tleh je povezana z različnimi dejavniki, med katerimi je najpomembnejša vrednost pH. V tleh z visokimi vrednostmi pH med 8 in 10 se namreč apnenec veže z železom v netopne spojine, ki jih rastline ne morejo vsrkati. Tla na območju proizvodnje leče „Lenticchia di Altamura“ imajo vrednosti pH med 7,6 in 8; to rastlinam „Lenticchia di Altamura“ zagotavlja v vodi topno železo, zaradi česar je količina tega pomembnega mikroelementa v leči „Lenticchia di Altamura“ višja kot v istih sortah leče, ki se pridelujejo zunaj zadevnega območja. Železo spodbuja nastanek hemoglobina in rdečih krvničk, s čimer celice v telesu primerno oskrbuje s kisikom ter tako zagotavlja vitalnost in harmonično rast celotnega organizma. Spodbuja delovanje jeter, vranice, čreva in kostnega mozga. Železo je poleg tega bistveno za živčne prenašalce, kot sta serotonin in dopamin, zagotavlja odpornost na bolezni, koristen je proti stresu ter nujno potreben za dobro delujoč imunski sistem.

Leča „Lenticchia di Altamura“ že vrsto let uživa velik ugled na nacionalnem ozemlju, beleži pa se tudi znatna rast prodaje.

Sklic na objavo specifikacije

(drugi pododstavek člena 6(1) te uredbe)

Prečiščeno besedilo specifikacije proizvoda je na voljo na spletni strani

http://www.politicheagricole.it/flex/cm/pages/ServeBLOB.php/L/IT/IDPagina/3335

ali

neposredno na domači strani ministrstva za kmetijske, živilske in gozdarske politike (www.politicheagricole.it), kjer izberete „Prodotti DOP e IGP“ (v desnem zgornjem kotu zaslona) in nato „Prodotti DOP IGP e STG“ (ob robu na levi strani zaslona), nazadnje pa „Disciplinari di Produzione all’esame dell’UE“.

(1) UL L 343, 14.12.2012, str. 1.